รัฐบาลไทย-ข่าวทำเนียบรัฐบาล-'จับกัง 1' ส่ง “ที่ปรึกษา ธิวัลรัตน์” เปิดนัดพบแรงงานใหญ่
วันพุธที่ 11 มกราคม 2566
11/01/2566
'จับกัง 1' ส่ง “ที่ปรึกษา ธิวัลรัตน์” เปิดนัดพบแรงงานใหญ่
วันที่ 11 มกราคม 2566 นายสุชาติ ชมกลิ่น รัฐมนตรีว่าการกระทรวงแรงงาน มอบหมายนางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน ลงพื้นที่จังหวัดเพชรบุรี
เป็นประธานเปิดงานวันมหกรรมอาชีพและนัดพบแรงงานใหญ่ "สร้างฝันเด็กเพชร สู่เส้นทางอาชีพ>>>การมีงานทํา" ณ อาคารสุเมธตันติเวชกุล มหาวิทยาลัยราชภัฏเพชรบุรี จังหวัดเพชรบุรี โดยมีนางสาวบุณยวีร์ ไขว้พันธุ์ รองอธิบดีกรมการจัดหางาน นายธรรมนูญ ศรีวรรธนะ รองผู้ว่าราชการจังหวัดเพชรบุรี ผู้ช่วยศาสตราจารย์ ดร.เสนาะ กลิ่นงาม อธิการบดี มหาวิทยาลัยราชภัฏเพชรบุรีให้การต้อนรับ
นางธิวัลรัตน์ กล่าวว่า ท่านสุชาติ ชมกลิ่น รัฐมนตรีว่าการกระทรวงแรงงานได้มีนโยบายในการช่วยเหลือนายจ้าง ลูกจ้าง สถานประกอบการ มาโดยตลอด เพื่อลดปัญหาการว่างงาน และสนับสนุนให้ภาคเอกชนยังคงดําเนินธุรกิจต่อไปได้ ประกอบกับผลพวงจากนโยบายเปิดประเทศของรัฐบาล ทําให้ภาคการท่องเที่ยวขยายตัวตามการกลับมาของนักท่องเที่ยว ภาคธุรกิจฟื้นตัวอย่างรวดเร็ว เกิดการจ้างงานเพิ่มขึ้น และทําให้ผู้ประกอบการมีความต้องการแรงงานสูงขึ้น กระทรวงแรงงานจึงจัดงานวันนี้ขึ้นเพื่อเพิ่มโอกาสให้ผู้ว่างงานสามารถสมัครและสัมภาษณ์งานกับนายจ้าง/สถานประกอบการจํานวนมากโดยตรงในคราวเดียว ผู้สมัครงานสามารถคัดเลือกตําแหน่งงานว่างที่ตรงกับความรู้ความสามารถ ส่วนนายจ้างสถานประกอบการได้พนักงานที่มีทักษะตรงกับการทํางาน นอกจากนี้ยังเชิญนายจ้าง สถานประกอบการจากจังหวัดภูเก็ตที่กําลังต้องการรับสมัครแรงงานภาคการท่องเที่ยว โรงแรม และบริการจํานวนมาก มาตั้งบูธรับสมัครงานโดยตรง ร่วมกับการรับสมัครและสัมภาษณ์งานผ่านระบบ Zoom เพื่อเคลื่อนย้ายแรงงานอย่างเป็นระบบ ระหว่างจังหวัดที่มีคนต้องการหางานทําจํานวนมากแต่มีตําแหน่งงานว่างไม่เพียงพอ กับจังหวัดที่มีตําแหน่งรองรับแต่ขาดแคลนแรงงาน
“การจัดงานวันมหกรรมอาชีพและนัดพบแรงงานใหญ่ "สร้างฝันเด็กเพชร สู่เส้นทางอาชีพ>>>การมีงานทํา” ในวันนี้ ถือเป็นการตอบสนองนโยบายรัฐบาลที่ให้ความสําคัญกับการพัฒนาคน สนับสนุนให้แรงงานทุกกลุ่มได้กลับเข้าสู่ระบบการจ้างงาน ได้มีงานทํา มีอาชีพ มีรายได้ มีคุณภาพชีวิตที่ดี เพื่อขับเคลื่อนเศรษฐกิจของประเทศ ให้เกิดความมั่นคง มั่งคั่ง และยั่งยืนต่อไป” ที่ปรึกษารัฐมนตรีว่าการกระทรวงแรงงาน กล่าว
ด้านนางสาวบุณยวีร์ ไขว้พันธุ์ รองอธิบดีกรมการจัดหางานกล่าวว่า งานวันมหกรรมอาชีพฯ มีกําหนดจัดขึ้นระหว่างวันที่ 11 – 12 มกราคม 2566 ตั้งแต่เวลา 09.00 - 16.30 น. ณ อาคารสุเมธตันติเวชกุล มหาวิทยาลัยราชภัฏเพชรบุรี โดยภายในงานมีนายจ้าง/สถานประกอบการชั้นนํา ร่วมรับสมัครและสัมภาษณ์งาน จํานวน 55 แห่ง อาทิ บริษัท แคลคอมพ์ อิเล็กทรอนิกส์ โรงแรมแกรนด์แปซิฟิก บริษัท ไทยฟอร์จจิ้ง เอ็นจิเนียริ่ง จํากัด บริษัท เบทาโกรเกษตรอุตสาหกรรมครบวงจร จํากัด และสถานประบริษัท ซีพี ออลล์ จํากัด (มหาชน) และ ศูนย์กระจายสินค้า CDC ภูเก็ต บริษัท ลากูน่า รีสอร์ท แอนด์ โฮเท็ล จํากัด (มหาชน) บริษัท บริการภาคพื้น ท่าอากาศยานไทย จํากัด (สถานีภูเก็ต) ซึ่งมีตําแหน่งงานว่าง 109 ตําแหน่ง จํานวน 2,116อัตรา โดยตําแหน่งงานที่มีความต้องการมากที่สุด 5 อันดับแรก ได้แก่ พนักงานฝ่ายผลิต ผู้จัดการร้าน พนักงานขาย วิศวกร และพนักงานคลังสินค้า ตามลําดับ นอกจากนี้ยังมีกิจกรรมที่น่าสนใจมากมาย ได้แก่ การแนะแนวอาชีพ ทดสอบความถนัดความพร้อมทางอาชีพ นิทรรศการจากสถานศึกษาสายอาชีพ/สายวิชาการ open House นิทรรศการของสถานประกอบการ ภาคโรงงาน ภาคบริการ และภาคการท่องเที่ยว นิทรรศการอาชีพเสมือนจริงจากหน่วยงานราชการ รัฐวิสาหกิจ การสาธิตอาชีพอิสระอาชีพกว่า 20 อาชีพ จากภาคตะวันตก และ 8 อําเภอ ในจังหวัดเพชรบุรี รวมทั้งจากสถาบันการศึกษาด้านอาชีพ การบรรยายจากนักขายออนไลน์มืออาชีพ เชิญเลือกช็อปสินค้าคุณภาพจากกลุ่มรับงานไปทําที่บ้าน เลือกชิมอาหารอร่อยจากร้านค้าแฟรนไชส์ และ Food Truck อาทิ ร้านช็อคบอลปริมปริม ร้าน Croffle.croff วาฟเฟิลบ้าบิ่นมะพร้าวอ่อน ร้านกล้วยเถอะคับ (กล้วยปิ้งภูเขาไฟ น้ําตาลโตนด ) ร้านโตเกียว ชาชัก Panda 168 และร้าน Duca'tim ไอติมไม่อ้วน พร้อมร่วมสนุกกับกิจกรรมตอบคําถามชิงรางวัลรับของที่ระลึก
ทั้งนี้ ผู้สนใจสามารถรวมงานได้จนถึงวันที่ 12 มกราคม 2566 ตั้งแต่เวลา 08.00 - 16.30 น. ณ อาคารสุเมธตันติเวชกุล มหาวิทยาลัยราชภัฏเพชรบุรี จังหวัดเพชรบุรี สอบถามรายละเอียดเพิ่มเติมได้ที่ สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694